b'\n_START_ARTICLE_\nJ\xc3\xb5udlustest\n_START_PARAGRAPH_\nJ\xc3\xb5udlustest (inglise Benchmark) on arvutitehnikas protseduur riist- v\xc3\xb5i tarkvara j\xc3\xb5udluse hindamiseks. J\xc3\xb5udlustestiks nimetatakse nii m\xc3\xb5\xc3\xb5tmisprotsessi kui selle l\xc3\xa4biviimiseks kasutatavat programmi. Riistvara puhul m\xc3\xb5\xc3\xb5detakse tavaliselt sooritatud operatsioonide arvu aja\xc3\xbchikus, n\xc3\xa4iteks protsessori puhul ujukomaoperatsioonide arvu sekundis (FLOPS) ja m\xc3\xa4lu puhul loetud v\xc3\xb5i kirjutatud andmete hulka sekundis. Riistvara j\xc3\xb5udlustestid kasutavad j\xc3\xb5udluse arvutamiseks tegelikke v\xc3\xa4\xc3\xa4rtusi ja annavad paremat tagasisidet kui prognoositud tulemused seadme tehnilistest n\xc3\xa4itajatest. Sellised tulemused aitavad inseneridel paremini aru saada, kuidas riistvara reaalsuses toimib ja kui h\xc3\xa4sti suudetakse antud parameetritega t\xc3\xa4ita erinevaid \xc3\xbclesanded._NEWLINE_J\xc3\xb5udlusteste viiakse sageli l\xc3\xa4bi seadme komponentide maksimaalse suutlikkuse anal\xc3\xbc\xc3\xbcsiks. See aitab arendajatel paremini m\xc3\xb5ista s\xc3\xbcsteemi v\xc3\xb5imalikke kitsaskohti ja tuvastada neid p\xc3\xb5hjustav tark- v\xc3\xb5i riistvara. J\xc3\xb5udlustesti kasutamine enne ja p\xc3\xa4rast seadme muutmist aitab kasutajal paremini m\xc3\xb5ista muutuste m\xc3\xb5ju seadme kiirusele.\n_START_SECTION_\nEesm\xc3\xa4rgid\n_START_PARAGRAPH_\nArvuti arhitektuuri arenedes muutus seadmete v\xc3\xb5rdlemine tehniliste n\xc3\xa4itajate p\xc3\xb5hjal j\xc3\xa4rjest keerulisemaks ja suurenes vajadus erinevate arhitektuuride omavahelist v\xc3\xb5rdlemist v\xc3\xb5imaldavate testide j\xc3\xa4rele. N\xc3\xa4iteks v\xc3\xb5rdse taktsagedusega protsessorite v\xc3\xb5rdlemine ei pruugi n\xc3\xa4idata sama j\xc3\xb5udlust, kuna tegelik j\xc3\xb5udlus s\xc3\xb5ltub paljudest asjaoludest, nagu tuumade arv, vahem\xc3\xa4lu suurus ja l\xc3\xb5imede arv._NEWLINE_Samuti tehakse j\xc3\xb5udlusteste komponentide mitmek\xc3\xbclgse koormamise eesm\xc3\xa4rgil. Kuigi see on ennek\xc3\xb5ike koormustesti \xc3\xbclesanne, on j\xc3\xb5udlustest hea esmase testimise vahend veendumaks, kas seade t\xc3\xb6\xc3\xb6tab korrektselt. N\xc3\xa4iteks vead arvuti m\xc3\xa4lus v\xc3\xb5i graafikakaardi draiverites v\xc3\xb5ivad j\xc3\xb5udlustesti k\xc3\xa4igus avalduda.\n_START_SECTION_\nTestit\xc3\xbc\xc3\xbcbid\n_START_PARAGRAPH_\nJ\xc3\xb5udlustestid v\xc3\xb5ib jagada kaheks: s\xc3\xbcnteetilised testid ja rakendustestid. Samuti leidub h\xc3\xbcbriide, mis v\xc3\xb5tavad l\xc3\xb5pptulemuses arvesse m\xc3\xb5lema liigi tulemusi. J\xc3\xb5udlustesti oluline osa on tulemuste v\xc3\xb5rreldavus, mille kohaselt peab testitulemusi olema v\xc3\xb5imalik omavahel t\xc3\xa4hendusrikkalt k\xc3\xb5rvutada. Sama testi k\xc3\xa4ivitamine identsel konfiguratsioonil ja erinevatel ajahetkedel peaks andma samasuguse v\xc3\xb5i l\xc3\xa4hedase tulemuse. Ideaaltingimuste korral peaksid j\xc3\xb5udlustesti tulemused olema v\xc3\xb5rreldavad mitte ainult sama seadme puhul, vaid sarnaseid tulemusi peaksid andma ka teised ligil\xc3\xa4hedased seadmed, mis kasutavad teistsugust arhitektuuri, operatsioonis\xc3\xbcsteemi v\xc3\xb5i riistvara._NEWLINE_S\xc3\xbcnteetilised testid teostavad lihtsalt m\xc3\xb5\xc3\xb5detavaid arvutusi, mida reaalses kasutuses praktiliselt ei esine. Testid on disainitud kergesti korratavateks \xc3\xbcksikutel komponentidel, minimeerides ohtu, et s\xc3\xbcsteemis olev kitsaskoht m\xc3\xb5jutab l\xc3\xb5pptulemust. See muudab \xc3\xbcksikute komponentide omavahelise v\xc3\xb5rdlemise kergeks, kuid ei t\xc3\xa4henda \xc3\xbcksiku komponendi tulemuse kajastumist tavakasutuses._NEWLINE_Rakendustestid imiteerivad rakenduste k\xc3\xa4itumist ja proovivad modelleerida kasutaja tegutsemist s\xc3\xbcsteemis. Test m\xc3\xb5\xc3\xb5dab kogu s\xc3\xbcsteemi k\xc3\xa4itumist m\xc3\xa4\xc3\xa4ratud koormuse all ning m\xc3\xb5\xc3\xb5dab \xc3\xbclesande t\xc3\xa4itmise kiirust. Tulemus arvutatakse iga testitud l\xc3\xbcli p\xc3\xb5hjal ning see aitab hinnata s\xc3\xbcsteemi kui tervikut, kuid ei anna teavet \xc3\xbcksikute komponentide soorituse kohta. Sellise l\xc3\xa4henemise suurim probleem on testi loojate definitsioon kasutaja t\xc3\xbc\xc3\xbcpilisest t\xc3\xb6\xc3\xb6koormusest.\n_START_SECTION_\nProbleemid\n_START_PARAGRAPH_\nPaljud tootjad on modifitseerinud oma tooteid nii, et need annaks koormustestide ajal ebarealistlikult k\xc3\xb5rgeid tulemusi, mis igap\xc3\xa4evases kasutamises ei kajastu. N\xc3\xa4iteks on osad nutiseadmete tootjad muutnud oma telefone ja tahvelarvuteid k\xc3\xb5rge tulemuse saavutamiseks nii, et need tuvastaks enamlevinud j\xc3\xb5udlustestid ning t\xc3\xb5staksid testi l\xc3\xa4biviimise ajal osade komponentide taktsagedust ja maksimaalset temperatuuritaluvust._NEWLINE_Ainult \xc3\xbche testi tulemuste p\xc3\xb5hjal pole m\xc3\xb5istlik seadme j\xc3\xb5udluse kohta hinnanguid anda, sest see n\xc3\xa4itaja pole universaalne. Kuna j\xc3\xb5udlusteste on palju, on tootjad suutelised leidma sellise, mis n\xc3\xa4itab nende tooteid paremast k\xc3\xbcljest. Objektiivseimat tulemust on v\xc3\xb5imalik saada testiga, mis koormab s\xc3\xbcsteemi sarnaselt tavakasutusele. Liigselt koormates v\xc3\xb5ivad komponendid \xc3\xbclekuumenemise v\xc3\xa4ltimiseks j\xc3\xb5udlust v\xc3\xa4hendada ning liiga madala koormuse puhul ei pruugi tulemus kajastada s\xc3\xbcsteemi k\xc3\xa4itumist normaalkoormuse all.\n_START_SECTION_\nSuper PI\n_START_PARAGRAPH_\nSuper PI on s\xc3\xbcnteetiline \xc3\xbchel\xc3\xb5imeline protsessori j\xc3\xb5udlustest, mis arvutab pii v\xc3\xa4\xc3\xa4rtust kasutaja m\xc3\xa4\xc3\xa4ratud t\xc3\xa4psusastmeni ja toetab kuni 32 miljonit komakohta. Test kasutab arvutusmahukat Gaussi-Legendre algoritmi ja on vabavara.\n_START_SECTION_\nGeekbench\n_START_PARAGRAPH_\nGeekbench kasutab protsessori j\xc3\xb5udluse m\xc3\xb5\xc3\xb5tmiseks mitmesuguseid teste ja t\xc3\xb6\xc3\xb6koormusi. Sooritatavad testid on jaotatud kolme kategooriasse. T\xc3\xa4pse nimekirja sooritatavatest testidest koos seletustega leiab siit.\n_START_SECTION_\n3DMark\n_START_PARAGRAPH_\n3DMark on populaarseim test graafilise j\xc3\xb5udluse hindamiseks. Testi tulemus moodustatakse graafika, f\xc3\xbc\xc3\xbcsika ja kombineeritud stseeni tulemuste harmooniliset keskmisest. Testi toetab internetis asuv ja pidevalt t\xc3\xa4ienev andmebaas, mis sisaldab \xc3\xbcle 35 miljoni 3DMarki tulemuse. Andmestik annab kasutajale v\xc3\xb5imaluse v\xc3\xb5rrelda enda tulemusi sarnaste riistvarakonfiguratsioonidega. Programmi kasutavad paljud meediav\xc3\xa4ljaanded graafikakaartide testimiseks ja test annab hea v\xc3\xb5rdluspunkti kasutajale, kes soovib oma s\xc3\xbcsteemi uuendada.\n_START_SECTION_\nCrystalDiskMark\n_START_PARAGRAPH_\nCrystalDiskMark on mitmek\xc3\xbclgne ja kergesti kasutatav vabavaraline andmekandjate t\xc3\xb6\xc3\xb6kiiruse test, mis v\xc3\xb5imaldab k\xc3\xa4ivitada nii j\xc3\xa4rjestik-lugemis- ja kirjutamisteste kui ka juhu-lugemis- ja kirjutamisteste ning v\xc3\xa4ljastab m\xc3\xb5\xc3\xb5tmistulemused \xc3\xbchikutega MB/s ja IOPS.'